Na osnovu člana 7. Zakona o finansiranju političkih stranaka („Službeni glasnik BiH“, broj: 95/12 i 41/16), člana 1.9 Izbornog zakona Bosne i Hercegovine ("Službeni glasnik BiH", broj: 23/01, 7/02, 9/02, 20/02, 25/02, 4/04, 20/04, 25/05, 52/05, 65/05, 77/05, 11/06, 24/06, 32/07, 33/08, 37/08, 32/10, 18/13, 7/14, 31/16, 41/20, 38/22, 51/22 i 67/22) i člana 25. Statuta Općine Stari Grad Sarajevo – Prečišćeni tekst ("Službene novine Kantona Sarajevo", broj: 20/13), Općinsko vijeće Stari Grad Sarajevo je, na 27. redovnoj sjednici, održanoj 27.06. 2023. godine, donijelo

**O D L U KU**

O UČEŠĆU U FINANSIRANJU RADA KLUBOVA VIJEĆNIKA

POLITIČKIH STRANAKA, NEZAVISNIH VIJEĆNIKA I SAMOSTALNIH VIJEĆNIKA

U OPĆINSKOM VIJEĆU STARI GRAD SARAJEVO

**I - OSNOVNE ODREDBE**

**Član 1.**

**(Predmet regulisanja)**

Ovom Odlukom utvrđuje se način raspodjele sredstava predviđenih u Budžetu Općine Stari Grad Sarajevo (u daljem tekstu: Budžet), za finansiranje rada Klubova vijećnika parlamentarnih stranaka zastupljenih u Općinskom vijeću Stari Grad Sarajevo, nezavisnih vijećnika i samostalnih vijećnika (u daljnjem tekstu: klubovi vijećnika).

**II - RASPORED SREDSTAVA**

**Član 2.**

**(Način raspodjele sredstava)**

(1) Finansiranje klubova vijećnika vršit će se iz sredstava utvrđenih Budžetom Općine Stari Grad Sarajevo za grant ekonomski kod 614 300 – Grantovi klubovima vijećnika parlamentarnih stranaka.

(2) Budžetom predviđena sredstva za finansiranje rada klubova vijećnika raspoređuju se na način da se:

1. 30% sredstava dijeli jednako svim klubovima vijećnika političkih stranaka koje su osvojile mandate.
2. 60% sredstava dijeli prema broju vijećničkih mandata koje svaki klub vijećnika ima u Općinskom vijeću, u trenutku dodjele mandata.
3. 10% od ukupnog iznosa raspoređuje klubovima vijećnika srazmjerno broju vijećničkih mjesta koja pripadaju manje zastupljenom spolu.

(3) Sredstva iz stava (1) ovog člana, isplaćuju se u mjesečnim tranšama, na način regulisan Odlukom o izvršavanju Budžeta Općine Stari Grad Sarajevo, za tekuću godinu.

**III - PRELAZNE I ZAVRŠNE ODREDBE**

**Član 3.**

**(Prestanak važenja)**

Stupanjem na snagu ove Odluke prestaje da važi Odluka o učešću u finansiranju rada klubova vijećnika političkih stranaka i nezavisnih vijećnika u Općinskom vijeću Stari Grad Sarajevo (“Službene novine Kantona Sarajevo”, broj: 16/12) i Odluka o izmjenama i dopunama Odluke o učešću u finansiranju rada klubova vijećnika političkih stranaka i nezavisnih vijećnika u Općinskom vijeću Stari Grad Sarajevo (“Službene novine Kantona Sarajevo”, broj: 16/14).

**Član 4.**

**(Stupanje na snagu)**

Ova Odluka stupa na snagu danom donošenja i bit će objavljena u“Službenim novinama Kantona Sarajevo”.

**PREDSJEDAVAJUĆI**

**OPĆINSKOG VIJEĆA STARI GRAD**

**SARAJEVO**

**Seid Škaljić**

Broj:02-45-440/23

Sarajevo, 27. juni 2023. godine